## Odluka Ustavnog suda Republike Hrvatske broj U-III-465/1996 od 20. studenoga 1996.

### NN 101/1996 (29.11.1996.), Odluka Ustavnog suda Republike Hrvatske broj U-III-465/1996 od 20. studenoga 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o ustavnoj tužbi D. P. iz R., E. K. 15., kojeg zastupa S. B., odvjetnik
iz R., na sjednici održanoj dana 20. studenoga 1996. godine, donio je

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

D. P. iz R., zastupan po S. B., odvjetniku iz R., podnio je ovom sudu
ustavnu tužbu povodom presude Upravnog suda Republike Hrvatske, broj: Us-766/1995-4
od 7. veljače 1996. godine, kojom je odbijena tužba podnositelja ustavne
tužbe izjavljena protiv rješenja Ministarstva prostornog uređenja, graditeljstva
i stanovanja Republike Hrvatske, klasa: UP/II-371-01/93-06/1673, ur. broj:
531-06/3-94-2 od 9. prosinca 1994. godine. Navedenim je drugostupanjskim
rješenjem odbijena žalba podnositelja izjavljena protiv rješenja Županije
primorsko-goranske, Sekretarijata za komunalno-stambene poslove u R., Odjela
za upravno pravne poslove, klasa: UP/I-371-03/93-03/160, ur. broj: 2170-02-31-93-3
od 30. lipnja 1993. godine, kojim je podnositelju ustavne tužbe naloženo
iseljenje iz stana koji koristi kao podstanar.

Iz sadržaja ustavne tužbe proizlazi da podnositelj nalazi da mu je osporenom
odlukom Upravnog suda povrijeđeno ustavno pravo vlasništva koje Ustav Republike
Hrvatske jamči u članku 48., a iz razloga što je, prema njegovom mišljenju,
stanarsko pravo na spornom stanu nositeljice stanarskog prava još uvijek
prijeporno, a glede činjenice da je podnesen prijedlog za ponavljanjem
postupka koji je okončan pravomoćnom presudom, kojom je nositeljici stanarskog
prava otkazano stanarsko pravo na spornom stanu.

Ustavna tužba nije osnovana.

Naime, u konkretnom je slučaju podnositelju ustavne tužbe prvostupanjskim
rješenjem naloženo iseljenje iz stana koji koristi kao podstanar, a glede
okolnosti da je nositeljici stanarskog prava na predmetnom stanu pravomoćnom
presudom Općinskog suda u R. broj: P-3519/92 prestalo stanarsko pravo na
stanu.

Kako je nositeljici stanarskog prava pravomoćnom odlukom prestalo stanarsko
pravo na stanu u kojem se podnositelj nalazi u svojstvu podstanara, to
je, u skladu s odredbom stavka 1. članka 120. Zakona o stambenim odnosima
("Narodne novine", br. 51/85, 42/86, 37/88, 47/89, 22/90, 22/92, 58/93
i 70/93), prestalo i pravo podnositelja ustavne tužbe na korištenje predmetnog
stana.

Odredbom članka 120. stavka 1. propisano je da pravo podstanara da koristi
stambene prostorije na osnovi ugovora o podstanarskom odnosu zaključenog
sa stanarom, odnosno vlasnikom stana, prestaje prestankom prava tih osoba
na korištenje stana, dok je odredbom stavka 2. istog članka određena nadležnost
stambenog tijela za postupak iseljenja podstanara koji je nastavio koristiti
stan nakon što ga je prestao koristiti stanar.

Ustavni sud Republike Hrvatske, ne nalazi da bi takvim, na zakonu utemeljenim,
rješidbama upravnih tijela i Upravnog suda Republike Hrvatske bila podnositelju
ustavne tužbe povrijeđena ustavna prava zajamčena člankom 48. Ustava Republike
Hrvatske.

Stoga je, temeljem odredbe članka 19. Ustavnog zakona o Ustavnom sudu
Republike Hrvatske ("Narodne novine", br. 13/91 - nastavno: Ustavni zakon)
u svezi s člankom 59. i 61. Poslovnika Ustavnog suda Republike Hrvatske
("Narodne novine", br. 29/94), odlučeno kao u izreci.

Odluka o objavi temelji se na odredbi stavka 1. članka 20. Ustavnog
zakona.

Predsjednik
**Jadranko Crnić**, v. r.

Odluka, NN 101/1996-1978